Banskobystrický samosprávny kraj kvôli plateniu mýta zatiaľ neuvažuje nad zvyšovaním cestovného v prímestskej autobusovej doprave v tomto roku. Kraj sa bude naďalej snažiť o udržanie sociálneho rozmeru verejnej osobnej dopravy, prístupnej pre všetky kategórie obyvateľov.
"Ak by malo dôjsť k zmene cenového výmeru, nebude to len v dôsledku zavedenia mýta, ale aj z iných dôvodov, napríklad celkového zníženia rozpočtových príjmov," informoval agentúru SITA vedúci odboru dopravy a komunikácií banskobystrického kraja Albert Andrejko.
Samosprávny kraj bude podľa neho povinný uhrádzať zvýšené náklady na mýto dopravcom, s ktorými má uzatvorené zmluvy o výkone vo verejnom záujme.
"Banskobystrický kraj bude hľadať možnosti vykrytia týchto strát najmä v rámci vlastného rozpočtu. Po presnom vyhodnotení dopadov začiatkom roka 2010 bude rozhodnuté o konkrétnych opatreniach," upresnil Andrejko. Kraj vzal na vedomie zavedenie mýtnej povinnosti pre autobusy, ktoré vykonávajú prímestskú pravidelnú autobusovú dopravu aj na základe zmlúv o výkone vo verejnom záujme. Znížená sadzba mýta pre prímestskú autobusovú dopravu je ekonomicky oprávneným nákladom dopravcu s dopadom na rozpočet samosprávneho kraja.
"V roku 2009 bola spolupráca a komunikácia s dopravcami, ktorí zabezpečujú prímestskú autobusovú dopravu na území samosprávneho kraja na základe uzatvorených zmlúv o výkone vo verejnom záujme, na veľmi dobrej úrovni. Naďalej predpokladáme, že dopravcovia aj v nasledujúcich rokoch budú plniť všetky podmienky uzatvorených zmlúv," dodal Andrejko. Samosprávny kraj podľa neho plánuje v tomto roku pokračovať v obnove 10 % vozidlového parku a zavádza nový kontrolný systém Control založený na vyhodnocovaní údajov z palubných počítačov autobusov. Uvedené opatrenia majú prispieť k ďalšiemu skvalitňovaniu poskytovaných služieb zmluvnými dopravcami.
BANNER300
Správy o mýte prichádzajú i z východu. Systém mýta je pre mesto Košice nespravodlivý, samospráva požiada ministerstvo o zmenu. Agentúru SITA o tom dnes informoval vedúci komunikačného oddelenia košického magistrátu Jaroslav Vrábeľ. "Mesto spolu s Dopravným podnikom mesta Košice požiada v nasledujúcich dňoch ministerstvo dopravy o urýchlenú zmenu vyhlášky, ktorá vymedzuje úseky ciest spoplatnených mýtom. Samospráva osloví aj ďalšie dotknuté mestá, aby adresovali štátu spoločnú žiadosť o vypustenie úsekov, po ktorých premávajú autobusy MHD, zo spoplatnenia mýtom," informoval Vrábeľ. Dodal, že mesto zváži aj ďalšie kroky, adresované príslušným štátnym orgánom, smerujúce k minimalizácii, resp. eliminácii povinnosti platiť mýto.
"Nedostatočne pripravený a masívne kritizovaný systém mýta je voči Košiciam nespravodlivý. Mesto však cestovné v MHD zvyšovať nechce a urobí všetko preto, aby sa táto nespravodlivosť Košičanov nedotkla," zdôraznil Vrábeľ. Uviedol, že vládny návrh zákona o elektronickom výbere mýta za užívanie vymedzených úsekov pozemných komunikácií pôvodne rátal s oslobodením od mýta pre vozidlá zabezpečujúce verejnú pravidelnú autobusovú dopravu. Teda výnimku z platenia mali pôvodne mať aj vozidlá MHD. Vládny návrh zákona o mýte taktiež deklaroval, že nebude mať priamy dopad na rozpočty obcí a sleduje spravodlivé spoplatnenie so zámerom získania zdrojov na výstavbu diaľnic a rýchlostných ciest. Na základe pozmeňujúceho poslaneckého návrhu (Smer-SD) po dohode s ministrom dopravy sa ustanovenie o oslobodení MHD od mýta nedostalo do schváleného znenia zákona č. 25/2007.
"Mesto a cestujúci v košickej MHD sa tak majú nespravodlivo "skladať" na štátnu výstavbu diaľnic. Navyše v období ekonomickej krízy ukladá vláda samospráve povinnosť s novými nákladmi práve voči štátu," povedal Vrábeľ.
Ministerstvo bratislavské úseky vyňalo, košické nie. "V Bratislave ministerstvo pôvodne určilo, že po zavedení mýta bude spoplatnených takmer 40 bratislavských úsekov, pričom v Košiciach sa malo mýtom spoplatniť vyše 20 úsekov. Avšak nová vyhláška ministerstva dopravy č. 529/2009 z 15. 12. 2009, ktorá zrušila starú, už znížila počet spoplatnených úsekov v Bratislave na jediný, pritom v Košiciach ich naďalej ostalo viac ako desať," dodal Vrábeľ.
(C) 2010, Autorské práva SITA a.s. a uvedené agentúry. Všetky práva vyhradené. Opätovné vydanie alebo rozširovanie obsahu tejto obrazovky bez predchádzajúceho písomného súhlasu SITA a.s. a uvedených agentúr je výslovne zakázané.